E
je daûr a cjapâ forme la liste unitarie che intes elezions dai 27
di Setembar si propon di meti adun il front a pro de indipendence de
Catalogne. La propueste svilupade dal president dal guvier catalan
Artur Mas e dal segretari di ERC Oriol Junqueras e à cjatât une
prime poie sei de plui part dai partîts sovraniscj che cumò a son
clamâts a ratificâle, sei des realtâts associativis che a vuidin
la bataie indipendentiste, ven a dî Assemblea Nacional Catalana e
Òmnium Cultural. I prins nons de liste unitarie a partegnin a
personalitâts de societât civîl impegnadis pe indipendence de
Catalogne (a tacâ di Raül Romeva, Carme Forcadell e Muriel Casals),
intant che i candidâts espression direte dai partîts sovraniscj a
restin in secont plan. La liste par cumò e cjate la poie di CDC
(Convergència, di gnûf autonome dopo de division di CiU), ERC,
Demòcrates de Catalunya (la part sovraniste che si è gjavade de UDC
dopo de division di CiU) e Moviment d’Esquerres (i socialiscj
sovraniscj), ma nol è dite che no si vierzi ancje a altris sogjets
politics. I unics dal front indipendentist a vê dite a clâr che a
coraran par lôr cont a son chei de CUP, che a sburtavin par une
liste dute cence politics. Chel istès, dopo dal vôt, a varessin di
poiâ ancje lôr il percors istituzionâl za concuardât par rivâ ae
indipendence.
Font:
VilaWeb, 14-16/07/15; Naiz:,
15/07/15
smo_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn oci_Latn unk